Národná rada Slovenskej republiky

## **V. volebné obdobie**

 Číslo: CRD-2404/2010

**75a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač **75**)v druhom čítaní

 Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač **75**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 15. októbra 2010 č. 120 pridelila predmetný vládny návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre hospodárstvo, výstavbu a dopravu.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* **Ústavnoprávny výbor** Národnej rady Slovenskej republiky **uznesením zo 16. novembra 2010 č. 90.**
* **Výbor** Národnej rady Slovenskej republiky **pre financie a rozpočet uznesením z 18. novembra 2010 č. 74.**
* **Výbor** Národnej rady Slovenskej republiky **pre hospodárstvo, výstavbu a dopravu uznesením z 18. novembra 2010 č. 46.**

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I sa vkladá nový 1. bod, ktorý znie:

 „V § 1 ods. 2 sa vypúšťajú slová „Európskych spoločenstiev a“.“

Nasledujúce body sa prečíslujú.

Ide o úpravu v dôsledku nadobudnutia platnosti Lisabonskej zmluvy a čl. 1 Zmluvy o EÚ v platnom znení, podľa ktorého EÚ nahrádza Európske spoločenstvo a je jeho právnym nástupcom.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I  2. bode a v 7. bode v § 22 ods. 16

 sa slová „internetovej stránke“ nahrádzajú slovami „webovom sídle“.

Legislatívno-technické spresnenie pojmu.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I  3. bode

sa slová „prvá veta znie“ nahrádzajú slovami „sa vkladá nová prvá veta“.

Platné znenie § 5 ods. 12 obsahuje len jednu vetu a preto, v kontexte s dôvodovou správou, podľa ktorej sa toto ustanovenie dopĺňa, je potrebné upraviť úvodné slová.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I sa za 5. bod vkladá nový 6. bod, ktorý znie:

„6. V § 21b ods. 3 sa slová „Vestníku ministerstva“ nahrádzajú slovami „Vestníku Ministerstva dopravy, výstavby a regionálneho rozvoja Slovenskej republiky“.“.

Nasledujúce body sa prečíslujú.

Uvádza sa úplný názov publikačného nástroja Ministerstva dopravy, výstavby a regionálneho rozvoja Slovenskej republiky.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I 6. bode § 21c ods. 2 písm. a) sa vypúšťa odkaz 12db vrátane poznámky pod čiarou.

Nasledujúce odkazy a poznámky pod čiarou sa prečíslujú.

Výnos MDPT SR č. 491/M-2006 uvedený v poznámke pod čiarou bude týmto návrhom zákona zrušený.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I 7. bode § 22 ods. 16 sa vypúšťajú slová v zátvorke „/Rev.4“.

Upresnenie označenia Európskych pravidiel pre plavbu na vnútrozemských vodných cestách, ktoré sú schválené Rezolúciou Európskej hospodárskej komisie Organizácie Spojených národov č. 24/1985.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I  7. bode v § 22 ods. 16 sa slová „vo Vestníku ministerstva“ nahrádzajú slovami „vo Vestníku Ministerstva dopravy, výstavby a regionálneho rozvoja Slovenskej republiky“.

Uvádza sa úplný názov publikačného nástroja Ministerstva dopravy, výstavby a regionálneho rozvoja Slovenskej republiky, ktorého legislatívna skratka nie je v platnom znení zákona ustanovená.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I 12. bode § 24 ods. 1 písm. a) a b) sa slovo „alebo“ nahrádza čiarkou.

Ide o gramatickú úpravu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I sa za 15. bod vkladá nový 16. bod , ktorý znie:

„16. V § 29 ods. 4 sa za prvú vetu vkladá nová druhá veta, ktorá znie: „Držiteľ preukazu odbornej spôsobilosti musí najneskôr do troch mesiacov odo dňa dovŕšenia veku 50 rokov a potom každých päť rokov preukázať zdravotnú spôsobilosť lekárskym posudkom nie starším ako tri mesiace.“.

Nasledujúce body sa prečíslujú.

Zosúladenie podmienok zdravotnej spôsobilosti člena posádky plavidla s podmienkami zdravotnej spôsobilosti člena posádky plavidla platnými v členských krajinách Centrálnej komisie pre plavbu na Rýne. Ustanovuje sa vek, v ktorom sa člen posádky plavidla musí podrobiť opakovanej lekárskej prehliadke. Zosúladením tejto podmienky bude Centrálna komisia pre plavbu na Rýne uznávať lekárske prehliadky vykonané v Slovenskej republike.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I 17. bode § 31 ods. 6 písm. c) sa čiarka nahrádza slovom „alebo“.

Ide o gramatickú úpravu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I  26. bode v § 38a ods. 2

sa slová „minister dopravy, pôšt a telekomunikácií“ nahrádzajú slovami „minister dopravy, výstavby a regionálneho rozvoja“.

Reflektuje sa zmena názvu ministerstva - ministra účinná od 1. novembra 2010 zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I  26. bode v § 38a ods. 2

sa slová „je zapojená finančnými vzťahmi na rozpočet ministerstva“ nahrádzajú slovami „je zapojená na rozpočet Slovenskej republiky prostredníctvom kapitoly ministerstva“.

Precizácia ustanovenia.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I sa za 49. bod vkladá nový 50. bod, ktorý znie:

„50. V § 40 ods. 1 písm. h) sa vypúšťajú slová „ods. 3 až 6“.“.

Nasledujúce body sa prečíslujú.

Legislatívno-technická úprava vnútorného odkazu.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I v 50. bode v predvetí

 sa slová „dopĺňa písmenami o) až r)“ nahrádzajú slovami „dopĺňa písmenami o) až q)“ a súčasne v čl. I v 51. bode sa slová „písm. f) až r)“ nahrádzajú slovami „písm. f) až q)“.

Oprava nesprávneho označenia písmen dopĺňaných do § 40 ods. 1 následného vnútorného odkazu na tieto písmená.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I sa za 54. bod vkladá nový 55. bod, ktorý znie:

 „ 55. Za § 43a sa vkladá § 43b, ktorý vrátane nadpisu znie:

„ § 43b

Prechodné ustanovenia k úpravám účinným od 1. januára 2011

Služobné lodnícke knižky vydané do 31. decembra 2010 zostávajú v platnosti, najdlhšie do 31.decembra 2012.“.“.

Nasledujúce body sa prečíslujú.

Úprava platnosti lodníckych knižiek vydaných do 31.12.2010, ktoré zostávajú v platnosti najdlhšie do konca decembra 2012.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I 55. bod znie:

„55. § 44 sa dopĺňa 15. bodom, ktorý znie:

„15. Zrušuje sa výnos č. 1740/M-2001 Ministerstva dopravy, pôšt a telekomunikácií Slovenskej republiky z 15. októbra 2001, ktorým sa vydávajú Pravidlá bezpečnosti prevádzky plavidla po vnútrozemských vodných cestách Slovenskej republiky (oznámenie Ministerstva dopravy, pôšt a telekomunikácií Slovenskej republiky č. 417/2001 Z. z.).“.“.

Zrušovacie ustanovenie sa už v platnom znení zákona nachádza v § 44, kam je potrebné zaradiť abrogáciu predmetného výnosu.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. I sa za 55. bod vkladajú nové 56. a 57. bod, ktoré znejú:

„56. V názve prílohy č. 1 sa vypúšťajú slová „Európskych spoločenstiev a“.

Ide o úpravu v dôsledku nadobudnutia platnosti Lisabonskej zmluvy a čl. 1 Zmluvy o EÚ v platnom znení, podľa ktorého EÚ nahrádza Európske spoločenstvo a je jeho právnym nástupcom.

57. V prílohe č. 1 bode 10. sa na konci pripájajú tieto slová: „a smernice Komisie 2010/61/EÚ z  2. septembra 2010 (Ú. v. EÚ L 233, 3.9.2010)“.“.

V smernici 2008/68/ES sa uvádzajú odkazy na ustanovenia medzinárodných dohôd o vnútrozemskej preprave nebezpečného tovaru po cestách, železnici a vnútrozemských vodných cestách. Ustanovenia uvedených medzinárodných dohôd sa aktualizujú každé dva roky. Dňa 1.10.2010 boli EHK OSN v  Ženeve prijaté zmeny a doplnky príloh k Európskej dohode o medzinárodnej preprave nebezpečného tovaru po vnútrozemských vodných cestách (ADN), ktoré nadobudnú platnosť 1.1.2011. Týmto dňom nadobudnú platnosť aj pre Slovenskú republiku. Z toho dôvodu bola prijatá smernica 2010/61/EÚ, ktorá mení a dopĺňa smernicu 2008/68/ES.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V čl. IV

sa za textom vkladaného odseku 3 pripájajú slová:

„Doterajšie odseky 3 až 5 sa označujú ako 4 až 6.“.

V platnom § 48 je 5 odsekov, ktoré po vložení nového odseku je potrebné prečíslovať.

**Výbor NR SR pre financie a rozpočet**

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. V Čl. IV sa za 1. bod dopĺňajú 2. až 4. bod, ktoré znejú:

 „ 2. § 59 ods. 1 sa dopĺňa písmenom w), ktoré znie:

„w) zabezpečuje spoluprácu a koordináciu v oblasti vypracovania morskej stratégie s členskými štátmi Európskej únie, pod ktorých právomoc patria morské regióny alebo subregióny.“.

 3. § 59 ods. 2 sa dopĺňa písmenom f), ktoré znie:

„f) spolupráce a koordinácie pri vypracúvaní morskej stratégie s členskými štátmi Európskej únie, ktoré majú more.“.

 4. Príloha č. 6 sa dopĺňa bodom 19., ktorý znie:

„19. Smernica Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii) ( Ú.v. EÚ L 164, 25.6.2008.)“.

Pôvodný text sa označí ako odsek 1.

Doplnenie bodov súvisí s transpozíciou smernice Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii). Vzhľadom na to, že Slovenská republika je štát, ktorý nemá more, je potrebné zabezpečiť len takú právnu úpravu, ktorá umožňuje spoluprácu s členskými štátmi Európskej únie, ktoré majú more a pod ktorých právomocou sú morské regióny alebo subregióny.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

1. Za článok IV sa vkladá nový článok V, ktorý znie:

„Čl. V

Zákon Národnej rady Slovenskej republiky č. 168/1996 Z. z. o cestnej doprave v znení zákona Národnej rady Slovenskej republiky č. 386/1996 Z. z., zákona č. 58/1997 Z. z., zákona č. 340/2000 Z. z., zákona č. 416/2001 Z. z., zákona č. 506/2002 Z. z., zákona č. 534/2003 Z. z., zákona č. 114/2004 Z. z., zákona č. 331/2005 Z. z., zákona č. 43/2007 Z. z., zákona č. 435/2008 Z. z., zákona č. 488/2009 Z. z. a zákona č. 136/2010 Z. z. sa dopĺňa takto:

V prílohe č. 2 bode 6. sa na konci pripájajú tieto slová: „a smernice Komisie 2010/61/EÚ z 2. septembra 2010 (Ú. v. EÚ L 233, 3.9.2010)“.“.

Nasledujúci článok sa prečísluje.

V smernici 2008/68/ES sa uvádzajú odkazy na ustanovenia medzinárodných dohôd o vnútrozemskej preprave nebezpečného tovaru po cestách, železnici a vnútrozemských vodných cestách. Ustanovenia uvedených medzinárodných dohôd sa aktualizujú každé dva roky. Dňa 1.10.2010 boli EHK OSN v  Ženeve prijaté zmeny a doplnky príloh A a B k Európskej dohode o medzinárodnej cestnej preprave nebezpečných vecí (ADR), ktoré nadobudnú platnosť 1.1.2011. Týmto dňom nadobudnú platnosť aj pre Slovenskú republiku. Z toho dôvodu bola prijatá smernica 2010/61/EÚ, ktorá mení a dopĺňa smernicu 2008/68/ES.

**Výbor NR SR pre hospodárstvo, výstavbu a dopravu**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 20** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a o zmene a doplnení niektorých zákonov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania tohto vládneho návrhu zákona v druhom čítaní bola schválená uznesením z 25. novembra 2010 č. 73.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 25. novembra 2010

Stanislav **J a n i š, v.r.**

predseda Výboru NR SR pre

hospodárstvo, výstavbu a dopravu